Regter Farlam sal ingryp in Kaapstad-taxibedryfŉ Bus wat op die N2 is naby die R300-afrit in Delft, Kaapstad tydens ŉ taxistaking aan die brand gesteek is (18 September 2017). Foto: African News Agency Die afgetrede appèlhofregter Ian Farlam is deur die Wes-Kaapse regering aangestel om as tussenganger op te tree in die konflik tussen minibustaxibestuurders in die provinsie wat verlede maand tot geweld gelei het. “Die twee minibusgroeperings, die huidige uitvoerende lede van Santaco en die sogenaamde minibustaxibedryf se ‘taakspan’, het albei ingestem tot regter Farlam se aanstelling, asook die bepalings van die bemiddelling,” het Donald Grant, LUR vir vervoer en openbare werke, gesê. Grant het gesê regter Farlam het Maandagmiddag ŉ inleidende gesprek gehad met ŉ taakspan van die rolspelers. Hy sal na verwagting die oorsaak van die konflik probeer bepaal oor die verkiesing van nuwe leierskap in die taxibedryf om ŉ langtermynoplossing te beraam. Busse is in die middel van September in Kaapstad met klippe bestook en paaie is versper toe die taxibestuurders gestaak het. Hulle het ook betoog teen die stad se beleide oor die skut van voertuie. Grant het gesê onstabiliteit in die taxibedryf veroorsaak chaos vir pendelaars. Die taxigroepe het ingestem om op 18 September deel te wees van die bemiddellingsproses. Farlam was die voorsitter van die ondersoek oor die afsterwe van mynwerkers by Marikana in 2012.